BG Официален вестник на Европейския съюз C 283/11

Известие за започване на преразглеждане с оглед изтичането на срока на действие на антидъмпинговите мерки, приложими към вноса на някои пластмасови чували и торбички с произход от Китайската народна република и Тайланд

2011/C 283/07

След публикуването на известие за предстоящо изтичане на срока (1) на действащите антидъмпингови мерки по отношение на вноса на някои пластмасови чували и торбички с произход от Китайската народна република и Тайланд („разглежданите държава“) в Европейската комисия („Комисията“) постъпи искане за преразглеждане в съответствие с член 11, параграф 2 от Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (2) („основният регламент“).

1. Искане за преразглеждане

Искането е подадено на 30 юни 2011 г. от тридесет и три производители от Съюза или групи производители („заявителите“), които представляват основна част, в конкретния случай повече от 25 %, от общото производство на Съюза на някои пластмасови чували и торбички.

2. Продукт

Продуктът, предмет на преразглеждане, е пластмасови чували и торбички с тегловно съдържание на полиетилен най-малко 20 %, с дебелина на листа, непревишаваща 100 микрометра (μm), с произход от Китайската народна република и Тайланд („разглежданият продукт“), класирани понастоящем в кодове по КН ex 3923 21 00, ex 3923 29 10 и ex 3923 29 90 (кодове по Тарик 3923210020, 3923291020 и 3923299020).

3. Съществуващи мерки

Действащите понастоящем мерки са окончателно антидъмпингово мито, наложено с Регламент (ЕО) № 1425/2006 на Съвета (3), последно изменен с Регламент за изпълнение (ЕС) № 475/2011 на Съвета (4).

4. Основания за преразглеждането

Искането се основава на аргумента, че има вероятност изтичането на срока на действие на мерките да доведе до продължаване на дъмпинга и на вредата от него за промишлеността на Съюза.

Твърдението за продължаване на дъмпинга от страна на Тайланд се основава на сравнение между конструираната нормална стойност и експортните цени на разглеждания продукт, когато същият се продава за износ в Европейския съюз. На тази основа изчисленият дъмпингов марж е значителен.

За да докажат вероятността от продължаване на дъмпинга от страна на Китайската народна република, с оглед разпоредбите на член 2, параграф 7 от основния регламент заявителите установиха нормална стойност за производителите износители от Китайската народна република, на които по време на разследването, довело до действащите мерки, не е бил предоставен статут на дружество, работещо в условия на пазарна икономика, на основата на конструирана нормална стойност в подходяща държава с пазарна икономика, посочена в точка 5.1, буква г). За дружествата, на които по време на разследването, довело до действащите мерки, е бил предоставен статут на дружество, работещо в условия на пазарна икономика, нормалната стойност беше установена на основата на конструирана нормална стойност в Китайската народна република. Твърдението за продължаване на дъмпинга се основава на сравнение между нормалната стойност, както е определена в предходните изречения, и експортните цени на разглеждания продукт, когато същият се продава за износ в Европейския съюз. На тази основа изчислените дъмпингови маржове са значителни.

От представените от заявителите prima facie доказателства е видно, че обемите и цените на внасяния разглеждан продукт, наред с други последствия, са продължили да оказват отрицателно въздействие върху равнището на практикуваните от промишлеността на Съюза цени, което се е отразило крайно неблагоприятно върху финансовото състояние на промишлеността на Съюза и заетостта в нея.

5. Процедура

Като установи, след консултации с Консултативния комитет, че съществуват достатъчно доказателства, които да обосноват започването на преразглеждане с оглед изтичането на срока на действие на мерките, с настоящото Комисията започва преразглеждане в съответствие с член 11, параграф 2 от основния регламент.

5.1. Процедура за определяне на вероятността от дъмпинг и нанасяне на вреда

При разследването ще се определи доколко е вероятно изтичането на срока на действие на мерките да доведе до продължаване на дъмпинга и на вредата от него.

а) Представителна извадка

Предвид видимо големия брой страни, въвлечени в настоящата процедура, Комисията може да реши да подбере представителна извадка в съответствие с член 17 от основния регламент.

i) Представителна извадка за износители/производители в Китайската народна република и Тайланд

За да може Комисията да реши дали е необходима извадка, и ако тя е необходима — да направи подбор, от всички износители/производители в Китайската народна република и Тайланд или представители, действащи от тяхно име, се изисква да заявят своя интерес, като се свържат с Комисията и предоставят следната информация за своето(ите) дружество(а) в рамките на срока, определен в точка 6, буква б), подточка i), и в посочения в точка 7 формат:

— наименование, адрес, електронен адрес, номер на телефон и на факс и лице за контакт,

— оборот в местна валута и обем в тонове на разглеждания продукт, продаден за износ в Съюза в периода от 1 юли 2010 г. до 30 юни 2011 г., за всяка от 27-те държави-членки (5) поотделно и за всички заедно,

— оборот в местна валута и обем в тонове на разглеждания продукт, продаден на вътрешния пазар в периода от 1 юли 2010 г. до 30 юни 2011 г.,

— оборот в местна валута и обем в тонове на разглеждания продукт, продаден в други трети държави в периода от 1 юли 2010 г. до 30 юни 2011 г.,

— точно описание на свързаните с разглеждания продукт дейности на дружеството в световен мащаб,

— наименования и точно описание на дейностите на всички свързани дружества (6), участващи в производството и/или продажбата (за износ и/или за вътрешния пазар) на разглеждания продукт,

— всяка друга имаща отношение информация, която би била от полза за Комисията при подбора на представителната извадка.

Като предоставя горепосочената информация, дружеството дава съгласието си за евентуално включване в извадката. Ако бъде избрано за включване в извадката, дружеството ще трябва да попълни въпросник и да приеме проверка на място за установяване достоверността на неговите отговори. Ако дружеството посочи, че не е съгласно с евентуалното му включване в извадката, ще се счита, че то не е оказало съдействие при разследването. Последиците от неоказването на съдействие са посочени в точка 8 по-долу.

За да получи информацията, която смята за необходима при подбора на извадката от износители/производители, Комисията ще се свърже също така с компетентните органи на Китайската народна република и Тайланд, както и с всички известни сдружения на износители/производители.

ii) Представителна извадка от вносители

За да може Комисията да реши дали е необходима извадка и, ако тя е необходима — да направи подбор, от всички вносители или представители, действащи от тяхно име, се изисква да заявят своя интерес пред Комисията и да предоставят следната информация за своето(ите) дружество(а) в рамките на срока, определен в точка 6, буква б), подточка i), и в посочения в точка 7 формат:

— наименование, адрес, електронен адрес, номер на телефон и на факс и лице за контакт,

— точно описание на свързаните с разглеждания продукт дейности на дружеството,

— обем в тонове и стойност в евро на вноса и препродажбата на пазара на Съюза в периода от 1 юли 2010 г. до 30 юни 2011 г. на разглеждания внесен продукт с произход от Китайската народна република и Тайланд,

— наименования и точно описание на дейностите на всички свързани дружества (7), участващи в производството и/или продажбата на разглеждания продукт,

— всяка друга имаща отношение информация, която би била от полза за Комисията при подбора на представителната извадка.

Като предоставя горепосочената информация, дружеството дава съгласието си за евентуално включване в извадката. Ако бъде избрано за включване в извадката, дружеството ще трябва да попълни въпросник и да приеме проверка на място за установяване достоверността на неговите отговори. Ако дружеството посочи, че не е съгласно с евентуалното му включване в извадката, ще се счита, че то не е оказало съдействие при разследването. Последиците от неоказването на съдействие са посочени в точка 8 по-долу.

За да получи информацията, която смята за необходима за подбора на извадката от вносители, Комисията ще се свърже също така с всички известни сдружения на вносители.

iii) Представителна извадка от производители от Съюза

Предвид големия брой производители от Съюза, участващи в настоящата процедура, и с цел разследването да приключи в определените срокове, Комисията реши да ограничи броя на производителите от Съюза, които ще бъдат разследвани, до приемлив брой чрез подбор на извадка (този процес се нарича още „изготвяне на представителна извадка“). Изготвянето на представителната извадка се извършва в съответствие с член 17 от основния регламент.

Комисията извърши временен подбор на извадка от производители от Съюза. Подробни данни се съдържат в досието, което е на разположение на заинтересованите страни за справка. С настоящото заинтересованите страни се приканват да направят справка с досието (за целта следва да се свържат с Комисията, като използват данните за връзка, посочени в точка 7 по-долу). Други производители от Съюза или представители, действащи от тяхно име, които смятат, че са налице причини, поради които следва да бъдат включени в извадката, следва да се свържат с Комисията в срок от 15 дни от датата на публикуване на настоящото известие в Официален вестник на Европейския съюз.

Всички известни производители от Съюза и/или сдружения на производители от Съюза ще бъдат уведомени от Комисията за дружествата, окончателно избрани да бъдат включени в извадката.

iv) Окончателен подбор на представителните извадки

Всички заинтересовани страни, които желаят да представят каквато и да е друга информация, имаща отношение към подбора на извадките, трябва да направят това в срока, определен в точка 6, буква б), подточка ii).

Комисията възнамерява да направи окончателния подбор на извадките след като се консултира със засегнатите страни, изявили желание да бъдат включени в извадката.

Включените в извадките дружества трябва да попълнят въпросник в срока, определен в точка 6, буква б), подточка iii), и да съдействат в рамките на разследването.

Ако не получи достатъчно съдействие, Комисията може да направи заключенията си въз основа на наличните факти в съответствие с член 17, параграф 4 и член 18 от основния регламент. Заключение, направено въз основа на наличните факти, може да бъде по-малко благоприятно за засегнатата страна, както е посочено в точка 8.

б) Въпросници

За да получи информацията, която счита за необходима за разследването, Комисията ще изпрати въпросници на включените в извадката представители на промишлеността на Съюза и на всички известни сдружения на производители в Съюза, на включените в извадката износители/производители в Китайската народна република и Тайланд и на всички известни сдружения на износители/производители, на включените в извадката вносители, на всички известни сдружения на вносители, както и на компетентните органи на разглежданите държави.

в) Събиране на информация и провеждане на изслушвания

С настоящото всички заинтересовани страни се приканват да изложат становищата си и да предоставят информация, различна от тази в попълнения въпросник, както и да представят доказателства в нейна подкрепа. Тази информация и доказателствата в нейна подкрепа трябва да бъдат получени от Комисията в срока, определен в точка 6, буква a), подточка ii).

Наред с това Комисията може да изслуша заинтересованите страни, при условие че отправят искане, от което е видно, че са налице специални основания да бъдат изслушани. Искането трябва да бъде отправено в срока, определен в точка 6, буква а), подточка iii).

г) Избор на държава с пазарна икономика

В предишното разследване като подходяща държава с пазарна икономика за определянето на нормалната стойност по отношение на Китайската народна република беше използвана Малайзия. Комисията възнамерява отново да използва Малайзия за тази цел. С настоящото заинтересованите страни се приканват да изразят становището си доколко този избор е уместен в срока, определен в точка 6, буква в).

5.2. Процедура за оценка на интереса на Съюза

В съответствие с член 21 от основния регламент и в случай че вероятността за продължаване на дъмпинга и на вредата от него се потвърди, ще бъде решено дали запазването на антидъмпинговите мерки няма да е в противоречие с интереса на Съюза. Поради тази причина Комисията може да изпрати въпросници на известните представители на промишлеността на Съюза, вносители, техни представителни сдружения, представителни ползватели и представителни организации на потребителите. Тези страни, включително страните, които не са известни на Комисията, при условие че докажат съществуването на обективна връзка между дейността си и разглеждания продукт, могат да заявят своя интерес и да предоставят на Комисията информация в общите срокове, определени в точка 6, буква а), подточка ii). Страните, действали в съответствие с предходното изречение, могат да поискат изслушване, като посочат специалните основания да бъдат изслушани, в срока, определен в точка 6, буква а), подточка iii). Следва да се отбележи, че всяка информация, предоставена съгласно член 21 от основния регламент, ще бъде взета предвид само ако е подкрепена с конкретни доказателства в момента на подаването ѝ.

6. Срокове

а) Общи срокове

i) За страните — да поискат въпросник

Всички заинтересовани страни, които не са оказали съдействие при разследването, довело до мерките, предмет на настоящото преразглеждане, следва да поискат въпросник или други формуляри за заявление колкото е възможно по-скоро, но не по-късно от 15 дни след публикуването на настоящото известие в Официален вестник на Европейския съюз.

ii) За страните — да заявят своя интерес, да предоставят попълнения въпросник и всякаква друга информация

Всички заинтересовани страни, които искат доводите им да бъдат взети предвид по време на разследването, трябва да заявят своя интерес, като се свържат с Комисията, да представят становищата си и да предоставят попълнения въпросник и всякаква друга информация в срок от 37 дни от датата на публикуване на настоящото известие в Официален вестник на Европейския съюз, освен ако не е посочено друго. Обръща се внимание на факта, че упражняването на повечето процедурни права, установени в основния регламент, зависи от това дали страната е заявила своя интерес в рамките на горепосочения срок.

Дружествата, които са включени в представителна извадка, трябва да предоставят попълнения въпросник в срока, определен в точка 6, буква б), подточка iii).

iii) Изслушвания

Всички заинтересовани страни могат също така да поискат да бъдат изслушани от Комисията в същия 37-дневен срок.

б) Специален срок във връзка с представителните извадки

i) Информацията, посочена в точка 5.1, буква а), подточка i), точка 5.1, буква a), подточка ii) и точка 5.1, буква a), подточка iii), следва да бъде получена от Комисията в срок от 15 дни от датата на публикуване на настоящото известие в Официален вестник на Европейския съюз, тъй като Комисията възнамерява да се консултира със засегнатите страни, изявили желание да бъдат включени в извадката, относно окончателния ѝ подбор, в срок от 21 дни от публикуването на настоящото известие в Официален вестник на Европейския съюз.

ii) Всяка друга информация, която е от значение за подбора на извадката, както е посочено в точка 5.1, буква а), подточка iv), трябва да бъде получена от Комисията в срок от 21 дни от публикуването на настоящото известие в Официален вестник на Европейския съюз.

iii) Въпросникът, попълнен от включените в извадката страни, трябва да бъде получен от Комисията в срок от 37 дни от датата на уведомлението за тяхното включване в извадката, освен ако не е посочено друго.

в) Специален срок за избора на държава с пазарна икономика

Страните по разследването, които желаят, могат да изразят становището си доколко е уместен изборът на Малайзия, която, както е посочено в точка 5,1, буква г), се предвижда да бъде използвана като държава с пазарна икономика за определянето на нормалната стойност по отношение на Китайската народна република. Тези коментари трябва да бъдат получени от Комисията в срок от 10 дни от датата на публикуване на настоящото известие в Официален вестник на Европейския съюз.

7. Писмени изявления, попълнен въпросник и кореспонденция

Всички писмени изявления, включително информацията, която се изисква в настоящото известие, попълнените въпросници и кореспонденцията, предоставени от заинтересованите страни на поверителна основа, се обозначават с „Limited“ (8).

В съответствие с член 19, параграф 2 от основния регламент от заинтересованите страни, които предоставят обозначена с „Limited“ информация, се изисква да представят обобщения с неповерителен характер, обозначени с „For inspection by interested parties“. Тези обобщения следва да бъдат достатъчно подробни, за да позволят приемливо разбиране на същността на предоставената на поверителна основа информация. Ако заинтересована страна, която предоставя поверителна информация, не представи обобщение с неповерителен характер в поискания формат и с необходимото качество, поверителната информация може да не бъде взета предвид.

От заинтересованите страни се изисква да представят всички изявления и искания в електронен формат (изявленията с неповерителен характер по електронна поща, а тези на поверителна основа — на CD-R/DVD), като задължително посочват наименование, адрес, електронен адрес, номер на телефон и на факс на заинтересованата страна. Всички пълномощни и подписани удостоверения обаче, както и техните актуализации, които придружават попълнения въпросник, се подават на хартиен носител, т.е. по пощата или на ръка на посочения по-долу адрес. В съответствие с член 18, параграф 2 от основния регламент, в случай че заинтересованата страна не може да представи изявленията и исканията си в електронен формат, тя трябва незабавно да уведоми Комисията за това.

Адрес на Комисията за кореспонденция:

European Commission Directorate-General for Trade Directorate H Office: N105 04/092 1049 Bruxelles/Brussel BELGIQUE/BELGIË Факс +32 22956505

За контакт:

За въпроси, свързани с дъмпинга: Електронна поща за кореспонденция по случая: trade-psb-dumping@ec.europa.eu

За въпроси, свързани с вредата: Електронна поща за кореспонденция по случая: trade-psb-injury@ec.europa.eu

8. Неоказване на съдействие

В случай че заинтересована страна откаже достъп до необходимата информация или не я предостави в срок, или значително възпрепятства разследването, заключенията, независимо дали са положителни или отрицателни, могат да бъдат направени въз основа на наличните факти в съответствие с член 18 от основния регламент.

Ако се установи, че заинтересована страна е предоставила невярна или подвеждаща информация, тази информация не се взима предвид и в съответствие с член 18 от основния регламент могат да се използват наличните факти. Ако заинтересована страна не оказва съдействие или оказва само частично съдействие и се използват наличните факти, резултатът от преразглеждането за такава страна може да бъде по-малко благоприятен, отколкото ако бе съдействала.

9. График на разследването

Съгласно член 11, параграф 5 от основния регламент разследването ще приключи в срок от 15 месеца от датата на публикуване на настоящото известие в Официален вестник на Европейския съюз.

10. Възможност за отправяне на искане за преразглеждане съгласно член 11, параграф 3 от основния регламент

Тъй като настоящото преразглеждане с оглед изтичането на срока на действие на мерките е предприето в съответствие с разпоредбите на член 11, параграф 2 от основния регламент, направените в него констатации няма да доведат до промяна на равнището на съществуващите мерки, а до тяхната отмяна или запазване в съответствие с член 11, параграф 6 от основния регламент.

Ако някоя от страните в процедурата смята, че има основание за преразглеждане на равнището на мерките с оглед на възможна промяна (т.е. повишаване или намаляване) на равнището на мерките, тази страна може да поиска преразглеждане в съответствие с член 11, параграф 3 от основния регламент.

Страните, желаещи такова преразглеждане, което би се провело независимо от споменатото в настоящото известие преразглеждане с оглед изтичането на срока на действие на мерките, могат да се свържат с Комисията на горепосочения адрес.

11. Обработка на личните данни

Следва да се отбележи, че с всички лични данни, събрани по време на настоящото разследване, ще се борави в съответствие с Регламент (ЕО) № 45/2001 на Европейския парламент и на Съвета относно защитата на лицата по отношение на обработката на лични данни от институции и органи на Общността и за свободното движение на такива данни (9).

12. Служител по изслушванията

Следва да се отбележи също така, че ако заинтересованите страни смятат, че срещат трудности при упражняването на правото си на защита, те могат да поискат намеса от страна на служителя по изслушванията на Генерална дирекция „Търговия“. Той действа като посредник между заинтересованите страни и службите на Комисията и, когато е необходимо, служи като медиатор във връзка с процедурни въпроси относно защитата на техните интереси в настоящата процедура, по-специално що се отнася до аспекти, свързани с достъпа до досието, поверителността, удължаването на сроковете и обработката на писмено и/или устно изложените становища. За допълнителна информация и данни за контакт заинтересованите страни могат да посетят уебстраниците на служителя по изслушванията на уебсайта на ГД „Търговия“ (http://ec.europa.eu/trade/tackling-unfair-trade/hearing-officer/index_en.htm).

(1) ОВ C 22, 22.1.2011 г., стр. 8.

(2) ОВ L 343, 22.12.2009 г., стр. 51.

(3) ОВ L 270, 29.9.2006 г., стр. 4.

(4) ОВ L 131, 18.5.2011 г., стр. 10.

(5) 27-те държави-членки на Европейския съюз са: Австрия, Белгия, България, Германия, Гърция, Дания, Естония, Ирландия, Испания, Италия, Кипър, Латвия, Литва, Люксембург, Малта, Нидерландия, Обединеното кралство, Полша, Португалия, Румъния, Словакия, Словения, Унгария, Финландия, Франция, Чешката република и Швеция.

(6) За смисъла на „свързани дружества“ вж. член 143 от Регламент (ЕИО) № 2454/93 на Комисията за определяне на разпоредби за прилагане на Регламент (ЕИО) № 2913/92 на Съвета за създаване на Митнически кодекс на Общността (ОВ L 253, 11.10.1993 г., стр. 1).

(7) Виж бележка под линия на стр. 6.

(8) Документ, който е обозначен с „Limited“, се счита за поверителен документ в съответствие с член 19 от Регламент (ЕО) № 1225/2009 на Съвета (ОВ L 343, 22.12.2009 г., стр. 51) и член 6 от Споразумението на СТО за прилагането на член VI от ГАТТ от 1994 г. (Антидъмпингово споразумение). Той е също така защитен документ в съответствие с член 4 от Регламент (ЕО) № 1049/2001 на Европейския парламент и на Съвета (ОВ L 145, 31.5.2001 г., стр. 43).

(9) ОВ L 8, 12.1.2001 г., стр. 1.